Juho Eerola oli tulla ikkunalasin murskaamaksi eduskunnassa - selvisi mustelmalla
Eerola kertoo Facebookissa, kuinka useita kiloja painava ikkunalasi oli pudonnut ja pudotessaan katkaissut ranteen paksuisen kaiteen aivan hänen vieressään.
- Kävelin eduskunnan lisärakennuksen seiskakerroksesta alas. Neloskerroksen kohdalla kuului pamaus ja huomasin olevani selälläni niissä rappusissa. Toivuttuani istualleni tajusin että ylhäältä oli irronnut monien kilojen painoinen ikkunalasi ja se oli pudotessaan katkaissut ranteen paksuisen kaiteen ja ilmeisesti se kaide katketessaan oli paukahtanut reiteeni, kansanedustaja sanoo päivityksessään.
Eerola kertoo saaneensa hurjan mustelman reiteen, mutta olevansa iloinen siitä, että on ylipäätään elossa.
- Melkoinen giljotiini kävi siis muutaman sentin päässä minua, hän sanoo Facebookissa.
Eduskunnan turvallisuusjohtaja Jukka Savola pitää tapahtunutta mysteerinä. Lasi oli kiinni neljästä kulmasta teräslevyillä, eikä sen pitäisi irrota millään.
Kyseisessä varapoistumisportaikossa on kymmeniä vastaavia laseja estämässä, ettei kukaan pääse putoamaan portaikossa. Ne kaikki tarkistetaan nyt Savolan mukaan huolella.
- Arkkitehdit ja kiinteistötoimiston väki selvittävät, mistä oli kyse, minä en lähde spekuloimaan. Tiedän vain, että irronnut se on, hän kertoi.
Varapoistumistietä ei toistaiseksi saa käyttää muuta kuin hätätapauksessa.
Tapahtuneesta kertoi ensimmäisenä Yle.